Απόφαση της Επιτροπής

της 26ης Ιουνίου 2000

για την τροποποίηση της απόφασης 1999/659/ΕΚ περί καθορισμού ενδεικτικής κατανομής, ανά κράτος μέλος των κονδυλίων που χορηγούνται στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Εγγυήσεων, για μέτρα αγροτικής ανάπτυξης κατά την περίοδο 2000-2006

[κοινοποιηθείσα υπό τον αριθμό Ε(2000) 1648]

(2000/426/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, όσον αφορά τη στήριξη της αγροτικής ανάπτυξης από το Ευρωπαϊκο Γεωργικό Ταμείου Προσανατολισμού και Εγγυήσεων (ΕΓΤΠΕ)(1), και ιδίως το άρθρο 46, παράγραφος 2,

Εκτιμώντας τα ακόλουθα:

(1) Η Επιτροπή καθορίζει, με την απόφαση 1999/659/ΕΚ(2), τα αρχικά κονδύλια που κατανέμονται στα κράτη μέλη για τα μέτρα αγροτικής ανάπτυξης που συγχρηματοδοτούνται από το ΕΓΤΠΕ, τμήμα Εγγυήσεων, για την περίοδο 2000-2006.

(2) Για λόγους σαφήνειας και διαφάνειας, πρέπει να καθορίζονται οι δαπάνες τις οποίες καλύπτουν τα κονδύλια που κατανέμονται στα κράτη μέλη μέσα στο πλαίσιο της απόφασης αυτής.

(3) Τα συνοδευτικά μέτρα που αναφέρονται στους κανονισμούς του Συμβουλίου (ΕΟΚ) αριθ. 2078/92, (ΕΟΚ) αριθ. 2079/92 και (ΕΟΚ) αριθ. 2080/92(3), οι οποίοι καταργήθηκαν την 1η Ιανουαρίου 2000, εξακολουθούν να αποτελούν το αντικείμενο πληρωμών από το ΕΓΤΠΕ, τμήμα Εγγυήσεων, δυνάμει των δημοσιονομικών ετών 2000 και επόμενων. Τα κονδύλια που κατανέμονται στα κράτη μέλη για την περίοδο 2000-2006 καλύπτουν επίσης τις δαπάνες αυτές.

(4) Το άρθρο 7 του κανονισμού (ΕΚ) αριθ. 296/96 της Επιτροπής, της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)(4), όπως τροποποιήθηκε τελευταία από τον κανονισμό (ΕΚ) αριθ. 2761/1999(5) καθορίζει ότι οι δαπάνες που πραγματοποιούνται από τα κράτη μέλη από τις 16 Οκτωβρίου του έτους "n - 1" έως τις 15 Οκτωβρίου του έτους "n" λαμβάνονται υπόψη δυνάμει του οικονομικού έτους "n". Κατά συνέπεια, οι δαπάνες που αναλαμβάνει το τμήμα Εγγυήσεων του ΕΓΤΠΕ για τα μέτρα που αναφέρονται στους κανονισμούς (ΕΟΚ) αριθ. 2078/92, (ΕΟΚ) αριθ. 2079/92 και (ΕΟΚ) αριθ. 2080/92 από τις 16 Οκτωβρίου 1999, εντάσσονται στο δημοσιονομικό έτος 2000 και πρέπει να λαμβάνονται υπόψη στο πλαίσιο των κονδυλίων που κατανέμονται για την περίοδο 2000-2006. Εξάλλου, οι πληρωμές που πραγματοποιούνται από τους οργανισμούς πληρωμών κατά τη διάρκεια της περιόδου από 16 Οκτωβρίου 2000 έως 31 Δεκεμβρίου 2006 θα ληφθούν υπόψη για το δημοσιονομικό έτος 2007.

(5) Εξάλλου, φαίνεται ότι ο πίνακας στο παράρτημα της απόφασης που καθορίζει τα αρχικά κονδύλια που κατανέμονται στα κράτη μέλη δεν επιτρέπει να υπολογιστούν με ακρίβεια τα ετήσια δημοσιονομικά ανώτατα όρια. Πρέπει, λοιπόν, να αντικατασταθεί ο πίνακας αυτός με έναν λεπτομερέστερο πίνακα που θα περιλαμβάνει τα ποσά που πρέπει να τηρηθούν ανά κράτος μέλος και ανά έτος,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 1999/659/ΕΚ τροποποιείται ως εξής:

1. Στο άρθρο 1, προστίθενται τα επόμενα εδάφια:"Τα κονδύλια που αναφέρονται στο πρώτο εδάφιο καλύπτουν επίσης:

α) τις δαπάνες που αναλαμβάνει το τμήμα Εγγυήσεων του ΕΓΤΠΕ δυνάμει των συνοδευτικών μέτρων που αναφέρονται στους κανονισμούς του Συμβουλίου (ΕΟΚ) αριθ. 2078/92, (ΕΟΚ) αριθ. 2079/92 και (ΕΟΚ) αριθ. 2080/92, από το δημοσιονομικό έτος 2000, το οποίο, σύμφωνα με τους κανόνες που προβλέπονται στο άρθρο 7 του κανονισμού (ΕΚ) αριθ. 296/96 της Επιτροπής, επιβαρύνεται με τις πληρωμές που πραγματοποιούνται από τους οργανισμούς πληρωμών από τις 16 Οκτωβρίου 1999 και εντεύθεν·

β) τις άλλες ενέργειες αγροτικής ανάπτυξης που εγκρίθηκαν πριν από την 1η Ιανουαρίου 2000 και περιελήφθησαν στο νέο προγραμματισμό δυνάμει των διατάξεων του άρθρου 4 παράγραφοι 2 και 3 του κανονισμού (ΕΚ) αριθ. 2603/1999 της Επιτροπής(6).

Για την περίοδο από τις 16 Οκτωβρίου έως τις 31 Δεκεμβρίου 2006, το ανώτατο επιλέξιμο ποσό στο ΕΓΤΠΕ για τις δαπάνες που καταβάλλονται από τους οργανισμούς πληρωμών του κράτους μέλους δεν δύναται να υπερβεί το συνολικό ποσό των δαπανών που πραγματοποιούνται από το ίδιο το κράτος μέλος κατά τη διάρκεια της περιόδου από 16 Οκτωβρίου έως τις 31 Δεκεμβρίου 1999."

2. Ο πίνακας του παραρτήματος αντικαθίσταται από τον πίνακα του παραρτήματος της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 26 Ιουνίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 80.

(2) ΕΕ L 259 της 6.10.1999, σ. 27.

(3) EE L 215 της 30.7.1992, σ. 85, 91 και 96.

(4) ΕΕ L 39 της 17.2.1996, σ. 5.

(5) ΕΕ L 331 της 23.12.1999, σ. 57.

(6) ΕΕ L 316 της 10.12.1999, σ. 26.

ΠΑΡΑΡΤΗΜΑ

Στήριξη για μέτρα αγροτικής ανάπτυξης (2000-2006)

Ετήσια χορήγηση ανά κράτος μέλος

>ΘΕΣΗ ΠΙΝΑΚΑ>